În 2025, Societatea de Căi Ferate Constanța va moderniza și reabilita patru stații

În cursul anului 2024, la nivelul Societății Române de Căi Ferate Constanța au fost finalizate mai multe proiecte de reparații și întreținere a infrastructurii feroviare – cale ferată, instalații CCS-T, IFTE, pasaje ș.a, în valoare totală de 120.897.952 lei fără TVA. 
Tot în 2024 au fost inițiate noi proiecte care în prezent se află în diverse stadii de execuție. 
Conform informațiilor oferite de compartimentul mass-media din cadrul SRCF Constanța, proiectele finalizate în 2024 au constat în lucrări de reparații și întreținere a infrastructurii feroviare publice aflată în incinta Portului Constanța sau pe raza Sucursalei Regională CF Constanța. De asemenea, au fost efectuate reparații curente la instalațiile de electrificare.
În acest an vor continua proiectele demarate în 2024, cum ar fi lucrări de reparații și întreținere a infrastructurii feroviare publice aflată în incinta Portului Constanța, dar și modernizarea infrastructurii feroviare din Portul Constanța.
Din cele 47 de stații din România care vor fi modernizate sau reabilitate, patru aparțin SRCF Constanța: Neptun hc, Costinești Tabără, Ciulnița și Mangalia.
Un alt proiect demarat în 2024 și care va continua în 2025 este cel de modernizare a mai multor treceri la nivel cu calea ferată de pe raza SRCF Constanța.